VENDIM
Nr. 155, datë 11.3.2022

PËR MIRATIMIN E RREGULLAVE TË PËRGJITHSHME PËR PROCEDURAT E DHËNIES TË SË DREJTËS SË KALIMIT PËR NDËRTIMIN E RRJETEVE TË KOMUNIKIMEVE ELEKTRONIKE ME SHPEJTËSI TË LARTË

Në mbështetje të nenit 100 të Kushtetutës dhe të pikës 4, të nenit 26, të ligjit nr. 120/2016, “Për zhvillimin e rrjeteve të komunikimeve elektronike të shpejtësisë së lartë dhe sigurimin e së drejtës së kalimit”, me propozimin e ministrit të Infrastrukturës dhe Energjisë, Këshilli i Ministrave

VENDOSI:

1. Miratimin e rregullave të përgjithshme për procedurat e dhënies të së drejtës së kalimit për ndërtimin e rrjeteve të komunikimeve elektronike me shpejtësi të lartë, sipas tekstit që i bashkëlidhet këtij vendimi. 
2. Ngarkohen organet e qeverisjes qendrore dhe vendore për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Arben Ahmetaj

RREGULLAT E PËRGJITHSHME 
PËR PROCEDURAT E DHËNIES TË SË DREJTËS SË KALIMIT PËR NDËRTIMIN E RRJETEVE TË KOMUNIKIMEVE ELEKTRONIKE ME SHPEJTËSI TË LARTË

Neni 1
Objekti

Ky vendim ka si objekt përcaktimin e rregullave të përgjithshme për procedurat e dhënies të së drejtës së kalimit për ndërtimin e rrjeteve të komunikimeve elektronike me shpejtësi të lartë në pronën publike. 

Neni 2
Parime të përgjithshme

E drejta e kalimit për ndërtimin e rrjeteve të komunikimeve elektronike me shpejtësi të lartë duhet t’u ofrohet sipërmarrësve të komunikimeve elektronike, në kushte të barabarta, objektive, transparente dhe jodiskriminuese.
E drejta e kalimit për ndërtimin e rrjeteve të komunikimeve elektronike me shpejtësi të lartë, për pronën e të tretëve, u jepet sipërmarrësve të rrjeteve të komunikimeve elektronike, bazuar në dispozitat e Kodit Civil dhe legjislacionit në fuqi, duke garantuar përdorimin e pronës, sipas standardeve dhe rregullave të shfrytëzimit dhe të sigurimit teknik të rrjeteve të komunikimeve elektronike. 

Neni 3
Përkufizime

Termat e përdorur në këtë vendim kanë të njëjtin kuptim me ato të ligjit nr. 120/2016, “Për zhvillimin e rrjeteve të komunikimeve elektronike të shpejtësisë së lartë dhe sigurimin e së drejtës së kalimit”.

Neni 4
Të drejtat dhe detyrimet për të drejtën e kalimit

1. Dhënia e së drejtës së kalimit në pronën publike bëhet nga organi përkatës, sipas legjislacionit në fuqi për pronat e paluajtshme të shtetit.
2. E drejta e kalimit përfshin, por pa u kufizuar vetëm në të, të drejtën:
a) për të instaluar dhe mbajtur rrjetin e komunikimeve elektronike mbi tokë, nën tokë, mbi ujë apo nën ujë;
b) për të ndërtuar dhe mbajtur struktura mbështetëse të linjave, pajisje ndërtuese dhe objekte të tjera të linjës, si dhe aksesorë shtesë;
c) për të vendosur linja kabllore në ndërtesa dhe struktura të tjera;
ç) për të vendosur në punë sistemet e listuara në shkronjat “a”, “b” dhe “c”, të kësaj pike;
d) për të hequr pemët, shkurret, degët e tyre dhe rrënjët e ndodhura brenda zonës së sigurisë së rrjeteve të komunikimeve elektronike, të cilat cenojnë sigurinë e funksionimit të tyre, duke respektuar dispozitat e legjislacionit në fuqi për mbrojtjen e mjedisit.
3. Me përfundimin e së drejtës së kalimit dhe kryerjes së punimeve, sipas lejes së ndërtimit, të miratuar në përputhje me legjislacionin për planifikimin dhe zhvillimin e territorit nga Këshilli Kombëtar i Territorit apo kryetari i bashkisë, sipërmarrësi i rrjeteve të komunikimeve elektronike është i detyruar:
i. të kthejë pronën e përdorur në gjendjen e mëparshme në rastin e përfundimit të punimeve;
ii. të kthejë pronën në gjendjen e mëparshme në rastin e përfundimit të së drejtës së kalimit, në rast se është parashikuar në leje.

Neni 5
Rastet e kufizimit

E drejta e kalimit nuk ofrohet në rastet e parashikuara në ligj, kur ajo cenon sigurinë dhe integritetin e rrjetit dhe të pronës, sigurinë kombëtare dhe sigurinë e shëndetit publik. Në çdo rast, refuzimi i dhënies të së drejtës së kalimit duhet të dalë me vendim të arsyetuar.

Neni 6
Kërkesat për aplikim për të drejtë kalimi

1. Sipërmarrësi i rrjeteve të komunikimeve elektronike, në momentin e aplikimit për lejen e së drejtës së kalimit pranë autoriteteve përgjegjëse duhet të depozitojë informacionin dhe dokumentacionin, si më poshtë vijon:
a) gjenealitetet e sipërmarrësit ose emrin e regjistruar dhe selinë e personit juridik, certifikatën e regjistrimit të aktivitetit, si dhe personat e kontaktit;
b) autorizimin e përgjithshëm, të lëshuar nga AKEP-i, për lejimin e ofrimit të rrjeteve dhe shërbimeve të komunikimeve elektronike në Republikën e Shqipërisë;
c) përshkrimin e detajuar të rrjetit ose shërbimit të komunikimeve elektronike, duke përfshirë të gjitha përshkrimet dhe skemat teknike;
ç) të dhëna të plota për pronën, ku kërkohet të ushtrohet e drejta e kalimit, përfshirë edhe treguesit hartografikë/gjeografikë, shoqëruar me dokumentacionin përkatës;
d) projektin e shoqëruar me një plan të detajuar të punëve që do të kryhen, ku përfshihen, veçanërisht, qëllimi, natyra dhe përshkrimi i punimeve të kërkuara, afatet për kryerjen e këtyre punimeve dhe dokumentet grafike, ku evidentohen ndërhyrjet e propozuara;
dh) afatet e parashikuara për realizimin e planit të punëve, të parashikuar në shkronjën “e”, të kësaj pike, dhe kohëzgjatjen e punimeve;
e) vërtetimin e disponimit të mjeteve të nevojshme financiare për përfundimin e veprimtarive të planifikuara, duke paraqitur një dokument/vërtetim bankar për disponimin e tyre;
ë) çdo dokument tjetër të nevojshëm, të përcaktuar paraprakisht dhe të njoftuar nga organi i qeverisjes vendore.
2. Sipërmarrësi i rrjeteve të komunikimeve elektronike të lëshojë një deklaratë, duke përfshirë listën e plotë të pajisjeve me detajet teknike, ku të konfirmojë se çdo pajisje e komunikimeve elektronike e instaluar nën tokë do të jetë në përputhje me kushtet teknike për ndërtimin e infrastrukturës së rrjeteve të komunikimeve elektronike, sipas legjislacionit në fuqi.

Neni 7
Lehtësimi i procedurës

1. Sipërmarrësi i rrjeteve të komunikimeve elektronike informohet nga autoritetet përgjegjëse për ekzistencën e rrjeteve ekzistuese të komunikimeve elektronike dhe të sipërmarrësve zotërues të këtyre rrjeteve, me qëllim shmangien e dëmtimeve në infrastrukturën e rrjeteve të tjera.
2. Aplikimi për lejen e së drejtës së kalimit bëhet sipas procedurave të parashikuara në këtë vendim.

Neni 8
Afatet për të drejtën e kalimit

1. Autoriteti përgjegjës për dhënien e së drejtës së kalimit shqyrton aplikimin dhe njofton aplikuesin, nëse ka nevojë për plotësim të dokumentacionit brenda afateve ligjore të përcaktuara.
2. Autoriteti përgjegjës për dhënien e së drejtës së kalimit, pas shqyrtimit të dokumentacionit të depozituar nga sipërmarrësi i rrjeteve të komunikimeve elektronike, merr vendimin për miratimin ose refuzimin e së drejtës së kalimit, jo më vonë se 30 (tridhjetë) ditë nga aplikimi i plotë. 
3. Jetëgjatësia e së drejtës së kalimit, lëshuar nga autoriteti përgjegjës për dhënien e së drejtës së kalimit, mund të jetë deri në 20 (njëzet) vjet.

Neni 9
Vendimi për të drejtën e kalimit

1. Vendimi i autoritetit përgjegjës për miratimin e kërkesës duhet të përmbajë:
a) shprehimisht miratimin e kërkesës për përfitimin e së drejtës së kalimit dhe arsyet e marrjes së këtij vendimi;
b) të dhënat e sipërmarrësit të komunikimeve elektronike dhe llojin e veprimtarisë së tij;
c) treguesit gjeografikë/hartografikë të sipërfaqes, për të cilën do të ushtrohet e drejta e kalimit;
ç) mënyrën e ushtrimit të së drejtës së kalimit;
d) kushtet e përdorimit të përbashkët, nëse është e mundur.
2. Vendimi i autoritetit përgjegjës për refuzimin e kërkesës duhet të përmbajë:
a) shprehimisht refuzimin e kërkesës për përfitimin e së drejtës së kalimit dhe arsyet e marrjes së këtij vendimi;
b) të dhënat e sipërmarrësit të komunikimeve elektronike dhe llojin e veprimtarisë së tij.
[bookmark: _GoBack]3. Sipërmarrësi nuk mund të paraqesë kërkesë të re me të njëjtin objekt dhe shkak, nëse autoriteti përgjegjës ka vendosur më parë refuzimin e kërkesës, përveçse kur ndryshojnë rrethanat e marra në konsideratë në vendimmarrjen e tij të parë, si dhe kur parashikohet ndryshe në ligj.
Neni 10
Ankimi në rast refuzimi

Kundër vendimit për refuzimin e së drejtës së kalimit, aplikuesi ka të drejtë të ankohet pranë gjykatës administrative kompetente në territorin e njësive vendore përkatëse, sipas legjislacionit në fuqi.

Neni 11
Detyrimi për informim

Sipërmarrësi i rrjeteve të komunikimeve elektronike, pas miratimit të lejes së kalimit dhe pas ndërtimit të rrjetit komunikimeve elektronike me shpejtësi të lartë, duhet të depozitojë pranë autoritetit përgjegjës dhe AKEP-it planimetrinë e rrjetit të ndërtuar.

Neni 12
Kërkesat për ndryshime

Sipërmarrësi i rrjeteve të komunikimeve elektronike ka të drejtë të kërkojë modifikimin, rinovimin ose revokimin e lejes të së drejtës së kalimit, sipas rregullave të miratuara nga autoritetet përgjegjëse.

Neni 13
Garantimi i transparencës

Autoritetet përgjegjëse publikojnë rregullat për procedurat e dhënies të së drejtës së kalimit në faqen zyrtare të internetit dhe/ose në mjediset e ofrimit të shërbimeve.
Rregullat e dhënies të së drejtës së kalimit nga autoriteti përkatës sipas pikës 1, të nenit 4, duhet të jenë lehtësisht të aksesueshme, të qarta dhe të kuptueshme.
Rregullat duhet të qartësojnë afatet e shqyrtimit të aplikimit. Në çdo rast, ato të mos kalojnë afatin prej 30 (tridhjetë) ditësh nga momenti i aplikimit.
Autoritetet përgjegjëse, me qëllim lehtësimin e procesit, caktojnë pikën/at e kontaktit për të drejtën e kalimit, për ndërtimin e rrjeteve të komunikimeve elektronike me shpejtësi të lartë, e cila duhet të jetë e publikuar.




